മുട്ടില് മരംമുറി കേസ് അട്ടിമറിക്കാന് എന്.ടി സാജന്റെ ഗൂഢാലോചന നടപടി എടുക്കാതെ മുഖ്യമന്ത്രിയുടെ ഓഫീസ് മുട്ടില് മരംമുറി കേസ് അട്ടിമറിക്കാന് ശ്രമിച്ചെന്ന ആരോപണം നേരിടുന്ന വനംവകുപ്പ് ഉദ്യോഗസ്ഥന് എന്.ടി സാജനെതിരെ ഗുരുതര കണ്ടെത്തലുകള്. വനംവകുപ്പിലെ കണ്സര്വേറ്ററായ ഐ.എഫ്.എസ് ഉദ്യോഗസ്ഥന് എന്.ടി.സാജന് മുഖ്യപ്രതികളുമായി ഗൂഢാലോചന നടത്തിയതായി അന്വേഷണ റിപ്പോര്ട്ടില് പറയുന്നു. മരംമുറി കണ്ടെത്തിയ മേപ്പാടി ഫോറസ്റ്റ് റേഞ്ച് ഓഫീസര് എം.കെ സമീറിന്റെ പരാതിയില് അഡീഷണല് പ്രിന്സിപ്പല് ചീഫ് കണ്സര്വേറ്റര് ഓഫ് ഫോറസ്റ്റ് രാജേഷ് രവീന്ദ്രന് വനംവകുപ്പ് മേധാവിക്ക് സമര്പ്പിച്ച റിപ്പോര്ട്ടിലാണ് എന്.ടി സാജനെതിരെ ഗുരുതര ആരോപണങ്ങള് ഉള്ളത്. മരംമുറി കണ്ടെത്തിയ എം.കെ സമീറിനെതിരെ സാജനും പ്രതികളും കോഴിക്കോട്ടെ ഒരു മാധ്യമ പ്രവര്ത്തകനും ചേര്ന്ന് കള്ളക്കേസുണ്ടാക്കാന് ശ്രമിച്ചെന്ന് റിപ്പോര്ട്ടിലുണ്ട്. സമീറിനെ മറ്റൊരു മരംമുറി കേസില് സാജന് കുടുക്കി റിപ്പോര്ട്ട് നല്കി. മുട്ടില് മരംമുറി കേസിലെ പ്രതികളായ റോജി അഗസ്റ്റിന്, ആന്റോ അഗസ്റ്റിന് എന്നിവര്ക്ക് വേണ്ടിയായിരുന്നു സാജന്റെ നീക്കമെന്നാണ് റിപ്പോര്ട്ടില് പറയുന്നത്. മേപ്പാടി മരംമുറി അന്വേഷിക്കാന് എത്തിയ സാജന്, രഹസ്യവിവരം ലഭിച്ചെന്ന പേരില് മണിക്കുന്നിമലയിലെ സ്വകാര്യഭൂമിയില് നിന്നും മരം മുറിച്ചത് അന്വേഷിച്ചു. സമീറിനെതിരെ രഹസ്യവിവരം നല്കിയത് പ്രതികള് തന്നെയായിരുന്നു. ഇരുവരും തമ്മിലെ ഫോണ് സംഭാഷണം തെളിവാണെന്നും റിപ്പോര്ട്ടിലുണ്ട്. സാജനൊപ്പം ഒരു മാധ്യമ പ്രവര്ത്തകനും ഈ നീക്കത്തില് പങ്കുണ്ടെന്നാണ് റിപ്പോര്ട്ട്. സമീറിനെതിരെ കേസ് കെട്ടിച്ചമച്ചക്കാന് സാജന്റെ ഓഫീസിനെയും മാധ്യമ പ്രവര്ത്തകനെയും പ്രതികള് ഉപയോഗിച്ചെന്നാണ് കണ്ടെത്തല്. മണിക്കുന്ന് മലയിലെ കേസ് എന്തായി എന്ന് ചോദിച്ച് രണ്ടുതവണ മാധ്യമ പ്രവര്ത്തകന് ഫ്ളയിംഗ് സ്ക്വാഡ് ഡിഎഫ്ഒയെ വിളിച്ചു എന്നും റിപ്പോര്ട്ടില് പറയുന്നു. അതേസമയം സാജനെതിരെ ഗൗരവമായി നടപടി വേണമെന്ന ശിപാര്ശ ഉണ്ടായിട്ടും ഉടന് നടപടി വേണ്ടെന്ന നിലപാടായിരുന്നു മുഖ്യമന്ത്രിയുടെ ഓഫീസ് സ്വീകരിച്ചത്. ജൂണ് 29നായിരുന്നു അഡീഷണല് പ്രിന്സിപ്പല് ചീഫ് കണ്സര്വേറ്റര് ഓഫ് ഫോറസ്റ്റ് 18 പേജുള്ള റിപ്പോര്ട്ട് നല്കിയത്. വനംവകുപ്പിന്റെ കേസ് അട്ടിമറിക്കാന് ശ്രമിച്ച സാജനെതിരെ നടപടി വേണമെന്ന് ശിപാര്ശ ചെയ്ത റിപ്പോര്ട്ട് വനംവകുപ്പ് അംഗീകരിച്ച് മുഖ്യമന്ത്രിയുടെ ഓഫീസിന് കൈമാറുകയായിരുന്നു. എന്നാല് കൂടുതല് അന്വേഷണം നടത്തണമെന്ന നിലപാടാണ് മുഖ്യമന്ത്രിയുടെ ഓഫീസ് സ്വീകരിച്ചത്. സാജനെ കോഴിക്കോട് നിന്ന് കൊല്ലത്തേക്ക് സ്ഥലംമാറ്റുക മാത്രമാണ് ഇതുവരെ ചെയ്തത്.